《有女篇》
魏晋·傅玄

有女怀芬芳，媞媞步东厢。蛾眉分翠羽，明目发清扬。

丹唇医皓齿，秀色若圭璋。巧笑露权靥，众媚不可详。

令仪希世出，无乃古毛嫱。头安金步摇，耳系明月珰。

珠环约素腕，翠羽垂鲜光。文袍缀藻黼，玉体映罗裳。

容华既已艳，志节拟秋霜。徽音冠青云，声响流四方。

妙哉英媛德，宜配侯与王。灵应万世合，日月时相望。

媒氏陈束帛，羔雁鸣前堂。百两盈中路，起若鸾凤翔。

凡夫徒踊跃，望绝殊参商。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。